ส่วนที่ 1

ข้อมูลสรุป (Executive Summary)

บริษัท โทรีเซนไทย เอเยนต์ซีส์ จำกัด (มหาชน) (“บริษัทฯ”)
เป็นบริษัทที่ประกอบธุรกิจโดยการถือหุ้นเพื่อการลงทุนเชิงกลยุทธ์ (strategic investment
holding company) บริษัทฯ มีธุรกิจหลักอยู่ 3 กลุ่ม ได้แก่ กลุ่มธุรกิจขนส่ง กลุ่มธุรกิจพลังงาน
และกลุ่มธุรกิจโครงสร้างขั้นพื้นฐาน บริษัทฯ และบริษัทย่อย (“กลุ่มบริษัทโทรีเซน”)
ประกอบธุรกิจโดยการให้บริการที่เกี่ยวข้องกับการเดินเรือตั้งแต่ปี 2447
ให้บริการเรือบรรทุกสินค้าแห้งเทกองตั้งแต่ปี 2528
และให้บริการขุดเจาะน้ำมันและก๊าซธรรมชาตินอกชายฝั่งตั้งแต่ปี 2538 ในปี 2552
กลุ่มบริษัทโทรีเซนได้เพิ่มธุรกิจปุ๋ยและธุรกิจเหมืองถ่านหินเข้ามาในกลุ่มธุรกิจ

ณ วันที่ 30 กันยายน 2552 บริษัทฯ เป็นเจ้าของเรือทั้งสิ้น 36 ลำ
ซึ่งประกอบด้วยเรือบรรทุกสินค้าทั่วไปและเรือบรรทุกสินค้าแห้งเทกองที่ให้บริการอยู่ทั่วโลก
และบริษัทฯ มีแผนที่จะขยายและปรับปรุงกองเรือภายในช่วงระยะเวลา 2 ถึง 3 ปี ข้างหน้านี้
นอกจากนี้กลุ่มบริษัทโทรีเซนยังมีเรือสนับสนุนงานวิศวกรรมโยธาใต้น้ำจำนวน 7 ลำ
และเรือขุดเจาะอีกจำนวน 2 ลำ รวมทั้งเรือซึ่งสั่งต่อใหม่อีกจำนวน 4 ลำ
ประกอบด้วยเรือขุดเจาะจำนวน 1 ลำ และเรือสนับสนุนงานวิศวกรรมโยธาใต้น้ำจำนวน 3 ลำ
ซึ่งจะส่งมอบภายในเดือนพฤษภาคม 2553

ในระหว่างปีสิ้นสุดวันที่ 30 กันยายน พ.ศ. 2522 (“รอบบัญชี 2552”) บริษัทฯ
ได้ปรับโครงการการถือหุ้นในบริษัทย่อยและบริษัทร่วมในกลุ่มธุรกิจหลักทั้งสามกลุ่ม
โดยกลุ่มธุรกิจขนส่งประกอบด้วยธุรกิจเรือบรรทุกสินค้าแห้งเทกอง
และธุรกิจงานบริการที่เกี่ยวข้องกับเรือ อาทิ
การให้บริการเป็นตัวแทนเรือและการเป็นนายหน้าเช่าเหมาเรือ
กลุ่มธุรกิจพลังงานประกอบด้วยธุรกิจงานบริการนอกชายฝั่งและโครงการเหมืองถ่านหิน
กลุ่มธุรกิจโครงสร้างขั้นพื้นฐานประกอบด้วยธุรกิจบริหารท่าเรือ บริการโลจิสติกส์แก่บุคคลภายนอก
ธุรกิจปุ๋ยและธุรกิจคลังสินค้า

กลุ่มบริษัทโทรีเซนบริหารงานโดยทีมผู้บริหารทั้งที่เป็นชาวไทยและชาวต่างชาติซึ่งเพรียบพร้อมด้วยประสบการณ์และความเชี่ยวชาญ
ณ วันที่ 30 กันยายน 2552 บริษัทฯ ประกอบธุรกิจการถือหุ้น
โดยลงทุนในบริษัทย่อยซึ่งรวมอยู่ในงบการเงินรวมจำนวน 64 บริษัท และบริษัทร่วม 5 บริษัท
บริษัทฯ จดทะเบียนอยู่ในตลาดหลักทรัพย์แห่งประเทศไทย (“SET”) ตั้งแต่ปี 2538 ภายใต้สัญลักษณ์
“TTA” และยังเป็นหนึ่งในบริษัทจดทะเบียนที่ได้รับคัดเลือกให้อยู่ในดัชนีเซ็ท 50
ที่ประกอบด้วยบริษัทที่มีมูลค่าทางการตลาดขนาดใหญ่ 50 อันดับแรก

ในปี 2550 บริษัทฯ ได้ออกหุ้นกู้แปลงสภาพจำนวน 169.80 ล้านดอลลาร์สหรัฐอเมริกา ในรอบบัญชี
2552 บริษัทฯ ซื้อคืนและยกเลิกหุ้นกู้แปลงสภาพจำนวน 56.4 ล้านดอลลาร์สหรัฐอเมริกา
หรือร้อยละ 33.22 ของหุ้นกู้แปลงสภาพทั้งหมดที่ออก ณ วันที่ 30 กันยายน 2552
มีจำนวนเงินต้นคงค้างภายใต้หุ้นกู้แปลงสภาพเท่ากับ 113.40 ล้านดอลลาร์สหรัฐอเมริกา

กลุ่มธุรกิจขนส่งซึ่งนำโดยธุรกิจเรือบรรทุกสินค้าแห้งเทกอง
ประกอบธุรกิจโดยการให้บริการแก่เจ้าของและผู้ประกอบการเรือบรรทุกสินค้าแห้งเทกอง
เรือบรรทุกตู้คอนเทนเนอร์ บริษัทการค้า บริษัทโลจิสติกส์ ณ วันที่ 30 กันยายน 2552
กองเรือของบริษัทฯ มีเรือจำนวนทั้งสิ้น 36 ลำ
ซึ่งประกอบด้วยเรือบรรทุกสินค้าทั่วไปและเรือบรรทุกสินค้าแห้งเทกอง ประเภท Handysize
จำนวน 28 ลำ และประเภท Handymax จำนวน 8 ลำ รวมทั้งเช่าเรือประเภท Handysize
และประเภท Handymax มาเสริมกองเรืออีก 1 ลำและ 3 ลำ ตามลำดับ ซึ่งมีระยะสัญญาเช่าถึง
พ.ศ. 2554
ธุรกิจเรือบรรทุกสินค้าแห้งเทกองให้บริการขนส่งสินค้าทั้งแบบประจำเส้นทางและแบบไม่ประจำเส้นทาง
การให้บริการแบบประจำเส้นทางจะมีเส้นทางการเดินเรือสายหลักวิ่งระหว่างเอเชียตะวันออกเฉียงใต้และจีน
ไปยังอ่าวเปอร์เซีย ทะเลแดง และทะเลเมดิเตอร์เรเนียน
ในขณะที่การให้บริการแบบไม่ประจำเส้นทางจะไม่มีการกำหนดเส้นทางการเดินเรือ
ทั้งนี้ขึ้นอยู่กับความต้องการของลูกค้า
การให้บริการขนส่งแบบประจำเส้นทางและแบบไม่ประจำเส้นทางนั้น
สามารถเอื้อประโยชน์ซึ่งกันและกัน
เนื่องจากหากมีการว่าจ้างเรือให้ขนส่งสินค้าแบบประจำเส้นทางในเที่ยวขาออกไปยังตะวันออกกลาง
ลูกค้ามักจะว่าจ้างเรือให้ขนส่งสินค้าในเที่ยวกลับมาเป็นแบบไม่ประจำเส้นทาง
ประเภทของการให้บริการขนส่งแบบไม่ประจำเส้นทาง ได้แก่ การเช่าเหมาลำเป็นระยะเวลา
(period time charters) การเซ็นสัญญารับขนส่งสินค้าล่วงหน้า (contracts of
affreightment) (“COA”) สัญญาเช่าระยะสั้นชนิดค่าระวางคงที่ (short-term fixed
contracts) และ สัญญาระยะสั้นตามราคาค่าระวางของตลาด ณ ขณะนั้น (spot rate
contracts)

ธุรกิจบริการที่เกี่ยวข้องกับการเดินเรือ ประกอบด้วยการให้บริการเป็นตัวแทนเรือในประเทศไทย
เวียดนาม และสหรัฐอาหรับเอมิเรตส์ และการเป็นนายหน้าเช่าเหมาเรือทั่วภูมิภาค

กลุ่มธุรกิจพลังงานซึ่งนำโดยบริษัท เมอร์เมด มาริไทม์ จำกัด (มหาชน) (“เมอร์เมด”)
ให้บริการขุดเจาะน้ำมันและก๊าซธรรมชาตินอกชายฝั่งและงานอื่น ๆ ที่เกี่ยวข้อง
รวมถึงงานวิศวกรรมโยธาใต้น้ำ และรับเหมาเกี่ยวกับงานขุดเจาะนอกชายฝั่ง ณ วันที่ 30 กันยายน
2552 เมอร์เมดมีกองเรือสำหรับปฏิบัติงานวิศวกรรมโยธาใต้น้ำจำนวน 5 ลำ
และมีเรือขุดเจาะอีกจำนวน 2 ลำ นอกจากนี้
ยังมีการเช่าเรือเพื่อสนับสนุนงานวิศวกรรมโยธาใต้น้ำ จำนวน 2 ลำ ซึ่งมีสัญญาเช่าถึงปี 2552
เมอร์เมดได้ขยายการดำเนินงานไปยังภูมิภาคต่างๆ ทั่วโลก ณ วันที่ 30 กันยายน 2552 บริษัทฯ
ถือหุ้นอยู่ในเมอร์เมดร้อยละ 57.14 บริษัทฯ ได้เข้าซื้อหุ้นร้อยละ 21.18 ของเมอร์ตัน กรุ๊ป
(ไซปรัส) แอลทีดี (Merton Group (Cyprus) Limited) ในเดือนสิงหาคม 2552
เป็นที่คาดว่าการประกอบการเหมืองถ่านหินในเชิงพาณิชย์ของ เมอร์ตัน กรุ๊ป (ไซปรัส) แอลทีดี
จะเริ่มต้นขึ้นในเดือนเมษายน 2553

กลุ่มธุรกิจโครงสร้างขั้นพื้นฐาน ซึ่งนำโดยบริษัท ยูนิค ไมนิ่ง เซอร์วิสเซส จำกัด (มหาชน)
(“UMS”) ให้บริการงานโลจิสติกส์แก่ลูกค้าเฉพาะกลุ่มหรือบุคคลภายนอก การขนถ่ายสินค้า
การให้เช่าคลังสินค้า และการบริหารท่าเรือในภูมิภาคเอเชียและตะวันออกกลาง